En 49-årig mand fra Thisted blev taget på fersk gerning, da han i nat brød ind i Kiwi i Thisted. Han skal nu fremstilles i grundlovsforhør.

En 49-årig mand fra Thisted bliver i dag fremstillet i Grundlovsforhør ved Retten i Viborg. Han er sigtet for indbrud og tyveri, efter han blev taget på fersk gerning i en Kiwi-butik på Simons Bakke i Thisted i nat. - Han knuste en rude i butikken, og så gik alarmen med det samme. Vi kunne derfor rykke ud og anholde ham på fersk gerning, fortæller vagtchefen hos Midt- og Vestjyllands Politi, Carsten Henriksen. Den 49-årige mand var nået ind i butikken. Her havde han forsynet sig med en større mængde cigaretter, som han havde puttet i sække. Men han nåede altså ikke så langt med tyvekosterne, før ordensmagten satte en stopper for hans foretagende. - Og fordi der er tale om cigaretter for et større pengebeløb, og fordi han blev taget med fingrene i fadet, så bliver han fremstillet i grundlovsforhør i dag, fortæller vagtchefen. Den 49-årige mand fra Thisted er i forvejen godt kendt af politiet.